# Vedtekter for Dalstunet foreldrelagsbarnehage SA.

## I henhold til Barnehageloven § 7

## Eierforhold

Dalstunet foreldrelagsbarnehage SA er et samvirkeforetak. Ved å takke ja til barnehageplass godtar foreldrene også gjeldende «Selskapsvedtekter for Dalstunet foreldrelagsbarnehage SA» og «Vedtekter for Dalstunet foreldrelagsbarnehage SA i henhold til barnehageloven §7». Vedtekter for Dalstunet foreldrelagsbarnehage SA fastsettes av styret.

## Formål

Barnehagens formål er på best mulig måte å drive barnehage for sameiets barn.

Barnehagen drives i samsvar med:

1. Lover og forskrifter som til enhver tid er gjeldende for barnehagevirksomhet.
2. Vedtekter i Dalstunet foreldrelagsbarnehage SA.
3. Årsplan for barnehagens pedagogiske virksomhet.
4. Fastsatt budsjett

Barnehagen drives med et ideelt, ikke-økonomisk formål. Eierne og personalet er gjensidig ansvarlige for informasjonsutveksling og ivaretakelse av trivsel og trygghet for barn og voksne i barnehagen.

## Barnehagens organer

### Foreldreråd

* Foreldrerådet består av foreldrene til alle barna i barnehagen og skal fremme samarbeid mellom hjemmet og barnehagen.
* Foreldre kan kontakte leder av foreldrerådet om viktige saker, som må ta det videre internt i barnehagen eller kalle inn til foreldrerådsmøte.
* Foreldrerådet velger representanter til SU. Leder for Foreldrerådet er også leder for SU. Foreldrerådets leder innkaller til og leder møter i foreldrerådet. Innkalling med saksliste til foreldreråd skjer med 14 dagers varsel.
* Ved avstemming i foreldrerådet gis en stemme for hvert frammøtte foreldre/foreldrepar.
* Foreldrerådets hovedmøte avholdes ved barnehageårets begynnelse – senest innen utgangen av september.

### Samarbeidsutvalg

* SU skal bestå av to foreldre og to ansatte. I tillegg skal det være to vararepresentanter fra foreldrene og fra ansatte.
* Foreldrerepresentanter sitter for to år av gangen. Vara- og ansattrepresentanter sitter for et år av gangen.
* SU følger eget årshjul. SU godkjenner årsplanen for den pedagogiske virksomheten.
* Daglig leder har møterett.

## Opptaksmyndighet

Daglig leder foretar opptak av barn i barnehagen.

## Opptakskrets og opptakskriterier

Barnehagens opptakskrets er Nordre Follo kommune. Det tilbys kun barnehageplass til barn som utløser kommunalt tilskudd.

Barnehagen er åpen for barn fra den måneden barnet fyller 11 måneder. Barn som er tildelt fast plass, får som utgangspunkt beholde plassen til utgangen av barnehageåret det årete barnet fyller 6 år. Unntak kan blant annet tenkes i tilfeller hvor avtalen om barnehageplass er misligholdt.

Følgende kriterier, i prioritert rekkefølge, gjelder innenfor opptakskretsen:

1. Barn med prioritet etter barnehagelovens § 18 og barn som det er fattet vedtak om etter lov om barneverntjenester §§ 4-12 og 4-4 annet og fjerde ledd.
2. Barnehagen skal ha en hensiktsmessig sammensetning mht. alder.
3. Barn av personalet kan gis prioritet dersom tilbud om barnehageplass fordres for å sikre rekruttering/kontinuitet av kvalifisert personalet.
4. Søsken til barn som allerede har plass i barnehagen. Tvillingsøsken blir prioritert.
5. Søkere som har Dalstunet barnehage som 1 prioritet ved hovedopptak
6. Søkere som har Dalstunet barnehage som 2 prioritet ved hovedopptak
7. Barn av eierstyrets medlemmer.
8. Barn med nærhet til barnehagen.
9. Enslige forsørgere.

Dersom det er flere barn med samme prioritet enn ledige plasser, foretas loddtrekning mellom barn innen samme prioritetsgruppe, av daglig leder og leder for SU. For øvrig følges ventelistene til Nordre Follo kommune.

Det skal være mulig å ha delt plass, men det er en forutsetning at den andre delen blir fullt utnyttet av andre, slik at det til sammen utgjør en hel plass.

## Overflyttingsopptak

Overflyttingsopptak gjøres i forkant av hovedopptak. Dette opptaket gjelder barn som allerede har barnehageplass i privat eller kommunal barnehage, og som søker overflytting til annen privat eller kommunal barnehage. Søknadsfristen er 1. februar. Blir søknaden innvilget, mister barnet plassen i den barnehagen det går i fra og med 31. juli. Ny plass gjelder fra 1. august.

## Opptaksperiode og oppsigelsesfrist

Barnehagen har samordnet opptak med Nordre Follo kommune. Søknad om opptak skjer via Nordre Follo kommune sitt nettbaserte søkesystem. Det kan ikke søkes for ufødte barn. Daglig leder kan tilby barnehageplass etter kapasitet utenom samordnet opptaksprosess.

Hvis foreldrene takker nei til tilbudt plass i Dalstunet barnehage, så vil barnet miste sin plass på ventelisten.

En barnehageplass skal sies opp skriftlig med minst to måneders varsel med gjeldende fra den 1. i påfølgende måned. Oppsigelsen skal sendes daglig leder i barnehagen. Det kreves ordinær betaling i oppsigelsesperioden. Ved oppsigelse av plass før barnet har startet i barnehagen, gjelder betalingsregler som om barnet gikk i barnehagen.

Ved foresattes vesentlige mislighold av barnehagens vedtekter kan barnehagen si opp barnehageplassen etter to skriftlige advarsler. Oppsigelsestiden er 2 måneder fra den 1. i påfølgende måned.

## Permisjon

Permisjon fra plass kan kun forekomme for et begrenset tidsrom dersom særlige tungtveiende grunner skulle tilsi at dette er rimelig. Permisjon avgjøres av eierstyret og kan besluttes for inntil 12 måneder av gangen.

## Fastsettelse av foreldrebetalingen

Barnehagen følger gjeldende satser for makspris. Det betales for 11 måneder i året og må betales ved alle typer fravær. Juli måned er betalingsfri. Det beregnes kostpenger i tillegg til barnehagekontingenten. Styret fastsetter disse i henhold til gjeldende lover og forskrifter.

## Klageadgang ved avslag på søknad om barnehageplass ved hovedopptak

Ved hovedopptak kan søker klage over avslag på søknad om barnehageplass og på avslag om å få sitt første eller andre ønske oppfylt.

Utenom hovedopptak kan bare søkere til barnehagen med lovfestet rett til prioritet etter barnehageloven § 18 og barn som det er fattet vedtak om etter lov om barneverntjenester §§ 4-12 og 4-4 annet og fjerde ledd klage dersom de ikke tilbys plass.

Klagen må fremsettes skriftlig for kommunen og må nevne hvilken avgjørelse det klages over og de grunner klagen støtter seg til. Klagefristen er 3 uker fra det tidspunkt avgjørelsen som det skal klages over er kommet fram til søkeren. For den som ikke har mottatt underretning, løper fristen fra det tidspunktet vedkommende har fått eller burde ha skaffet seg kunnskap om avgjørelsen.

Reglene for klageadgang finnes i Forskrift om saksbehandlingsregler ved opptak i barnehage, (forskrift 2005-12-16 nr. 1477).

## Vedlikeholdsavgift

Årlig vedlikeholdsavgift er 3500 kr per andel.

Daglig leder vil legge tilrette for at andelshavere kan utføre relevant arbeid gjennom barnehageåret. Det blir i tillegg arrangert felles arbeidsdager i perioden 1. august til 10. juni.

Relevant utført arbeid verdsettes til 350 kr per arbeidstime. Hver andelshaver kan innfri inntil 10 arbeidstimer per barnehageår. Alle godkjente og utførte arbeidstimer innen 10. juni blir avregnet mot vedlikeholdsavgiften.

Møtetid i forbindelse med verv i barnehagen godskrives som arbeidstimer. Ansatte som er andelshavere har mulighet til å avskrive avspaseringstimer mot arbeidstimer.

I særtilfeller kan daglig leder utøve skjønn for reduksjon av vedlikeholdsavgiften.

## Leke- og oppholdsareal

Barnehagens norm for arealutnytting er 4 m² leke- og oppholdsareal pr. barn over 3 år, og 5,3 m² for barn under 3 år.

## Åpningstid og ferie

Barnehageåret er 1. august – 31. juli.

Barnehagen holder åpent fem dager i uken fra kl. 06.55 - 17.00. Barnehagen er stengt helligdager, julaften, nyttårsaften og onsdag før skjærtorsdag. Barnehagen holder stengt 5 planleggingsdager i løpet av barnehageåret.

Barna og foresatte skal være ute av lokalene innen kl. 17:00. Foreldre som henter barnet for sent, vil bli belastet et gebyr på kr. 500,- pr. påbegynte kvarter. Maksimal oppholdstid per dag er 9,5 timer, totalt per uke 45 timer.

Barnehagen holder stengt tre sammenhengende uker i juli måned. Daglig leder fastsetter hvilke uker barnehagen skal stenges og informerer foreldre om dette i løpet av november måned året før.    
    
Alle barn skal ha 4 ukers ferie i løpet av barnehageåret. Minst 3 av disse ukene må tas ut sammenhengende i forbindelse med feriestengning. Barn som begynner på skolen må ha tatt ut 4 uker ferie før barnehageårets slutt. Planleggingsdager kan ikke regnes som feriedager.

Foreldre skal innen 15. april gi melding om når barna skal ha sommerferie.

## HMS

Barnehagen skal foreta internkontroll etter gjeldende regler og forskrifter. Det vises til PBL Mentor for dokumentasjon av barnehagens internkontrollsystem.

## Endring av barnehagevedtektene

Eierstyret i barnehagen forbeholder seg retten til å kunne endre barnehagevedtektene.

Endringer skal varsles og godkjennes av eierstyret minst 1 måned før iverksettelse. Godkjente vedtektsendringer offentligjøres på MyKid som nyhetsbrev med varsling til alle.

Sist revidert 08.05.2024